V areáli Múzea kysuckej dediny sa zídu kosci a zmerajú si sily v kosení ručnou kosou

Kosenie ručnou kosou patrí k obrazu a charakteru dediny. Hoci moderné technológie posúvajú hranice kosenia do úplne rozdielnych dimenzií, čaro kosenia ručnou kosou nahradiť nedokážu. A práve to je pointa XVI. ročníka celoslovenskej súťaže v kosení trávy „Na kysuckých lúkach“. Uvedené podujatie pripravilo Kysucké múzeum, organizácia v zriaďovateľskej pôsobnosti Žilinského samosprávneho kraja a bude sa konať 30. júna 2024 v Múzeu kysuckej dediny vo Vychylovke.

Ručné kosenie je zaujímavým spojením kultúry, tradície a športu. Skúsiť si ho môžu nadšenci pre tradíciu, kultúru, priaznivci folku a etna, ale aj ľudia, ktorí majú záujem vyskúšať niečo nové, prospešné a zaujímavé. Nie je to len obyčajná súťaž, je to zároveň prehliadka krojov z celého Slovenska.

Preto pozývame nielen koscov, ale aj širokú verejnosť, teda tých, ktorým kosa nie je cudzia a radi by si to skúsili v tejto atraktívnej súťaži. Súťažiť sa bude v 4 kategóriách: deti do 18 rokov a ženy kosia plochu 25 m2 , ďalšie kategórie sú muži do 60 a muži nad 60 rokov, ktorí kosia plochu 50 m2. Pre všetkých účastníkov je zabezpečené občerstvenie a sprievodný kultúrny program. Na podujatí sa počas celého dňa o dobrú náladu divákov i súťažiacich postarajú domáci folkloristi z Novej Bystrice. Už tradične sa všetci môžu tešiť na piesne, ktoré sa spievali pri práci okolo sena, známe ako trávnice v podaní ŽSS Dolinka. O mužský variant trávnic v podobe koseckých piesní sa postará ĽH Starejší. Pre návštevníkov sú pripravené ukážky brúsenia, kutia kosy, hrabania a remeselníci.

Záujemcovia o účasť v súťaži sa môžu prihlásiť telefonicky na čísle: 041/4397219 alebo

e-mailom na: janculova@kysuckemuzeum.sk či priamo na mieste v čase od 9:30 do 10:30 hod.

Program:

09.30 - 10.30 hod. Registrácia súťažiacich

10.45 hod. Súťaž v kosení v jednotlivých kategóriách

Ukážky brúsenia, kutia kosy a hrabania

Folklórne vystúpenie ŽSS Dolinka a ĽH Starejší

14.30 hod. Kosecký oldomáš a vyhodnotenie súťaže na pódiu pri Krčme z Korne

Všetci ste srdečne vítaní!

Mgr. Miroslava Jančulová

Kysucké múzeum